കാക്കനാട് മയക്കുമരുന്ന് കേസ്: ചെന്നൈ സ്വദേശികളായ സ്ത്രീയും പുരുഷനും നിരീക്ഷണത്തില് സുസ്മിത ടീച്ചറുമായി ബന്ധമുള്ളവരെ വിളിച്ചു വരുത്തും കൊച്ചി: കാക്കനാട് മയക്കുമരുന്ന് കേസില് ചെന്നൈ സ്വദേശികളായ സ്ത്രീയും പുരുഷനും നിരീക്ഷണത്തില്. മയക്കുമരുന്ന് ഉറവിടം തേടിയുള്ള അന്വേഷണത്തിലാണ് എക്സൈസ് ക്രൈം ബ്രാഞ്ചിന് കേസ് സംബന്ധമായ നിര്ണായക വിവരങ്ങള് ലഭിച്ചത്. രാസ ലഹരി എത്തിയത് ചെന്നൈയില് നിന്നാണെന്ന് ഇതിനകം സ്ഥിരീകരിച്ചിട്ടുണ്ട് . ചെന്നൈ ട്രിപ്ലിക്കെയിനിലെ ഏജന്്റുമാരായ സ്ത്രീയും പുരുഷനുമാണ് നിരീക്ഷണത്തിലുള്ളത്. ഇവരെ കസ്റ്റഡിയില് എടുക്കാനുള്ള ശ്രമത്തിലാണ് എക്സൈസ് ക്രൈം ബ്രാഞ്ച് സംഘം. എന്നാല് ഇതിന് തമിഴ്നാട് പോലീസിന്റെ അടക്കം സഹായം വേണ്ടി വരും.ചെന്നൈയില് ലഹരി മാഫിയ സംഘങ്ങള്ക്ക് വലിയ സ്വാധീനവും ഗുണ്ടകളുടെ സംരക്ഷണവും ഉണ്ട് . പലരും തോക്കുകള് അടക്കമുള്ള ആയുധങ്ങള് കൈകാര്യം ചെയ്യുന്നവരുമാണ്. അതുകൊണ്ട് കൃത്യമായ ആസൂത്രണത്തോടെ മാത്രമേ ഇവരെ കസ്റ്റഡിയില് എടുക്കാന് കഴിയുകയുള്ളൂ. ഇതിനുവേണ്ടിയുള്ള ശ്രമങ്ങളിലാണ് ഇപ്പോള് കേരളത്തിലെ അന്വേഷണസംഘം .ശ്രീലങ്കയില് താമസിക്കുന്ന മലയാളിയെ കേന്ദ്രീകരിച്ചും അന്വേഷണം നടക്കുന്നുണ്ട്. അറസ്റ്റിലായ പ്രതികളുമായി ഇയാള് നിരന്തര ബന്ധം പുലര്ത്തിയതായി കണ്ടെത്തിയതിനെ തുടര്ന്നാണിത്. ലഹരി മരുന്ന് സംഘത്തിലെ ടീച്ചര് എന്ന സുസ്മിതാ ഫിലിപ്പിനെ ചോദ്യം ചെയ്തതില് നിന്ന് ലഭിച്ച വിവരങ്ങളുടെ അടിസ്ഥാനത്തില് കൂടുതല് പേരിലേക്ക് അന്വേഷണം നീളുകയാണ്. ഇവരുമായി ബന്ധമുള്ളവരെ തിരിച്ചറിഞ്ഞിട്ടുണ്ട്. ഇവരെ വരും ദിവസങ്ങളില് വിളിച്ചു വരുത്തും. എറണാകുളം, ഇടുക്കി ജില്ലകളില് നിന്നുള്ളവരാണ് സുസ്മിതയുമായി നിരന്തരം ബന്ധപ്പെട്ടിരുന്നത്. ഇവര് മയക്കുമരുന്ന് ഇടപാടുകാര് ആയിരിക്കാം എന്നതാണ് അന്വേഷണ സംഘത്തിന്റെ സംശയം.കൊച്ചി നഗരത്തിലെ ഭൂരിഭാഗം ലഹരി പാര്ട്ടികളും നടന്നിരുന്നത് ടീച്ചര് എന്നും അക്കയെന്നും വിളിപ്പേരുള്ള ഇവരുടെ മുഖ്യ പങ്കാളിത്തത്തോടെയാണെന്ന് വ്യക്തമായി. കൊച്ചിയിലെ ഇടപാടുകള് നിയന്ത്രിച്ചത് അറസ്റ്റിലായ സുസ്മിത ഫിലിപ്പാണ്.കേസിലെ 12ാം പ്രതിയായ സുസ്മിത ഫിലിപ്പ് മയക്കുമരുന്ന് സംഘത്തിനിടയില് അറിയപ്പെട്ടത് ടീച്ചര് എന്ന പേരിലാണ്. കോട്ടയത്തെ ഒരു സ്കൂളില് കുറച്ചുനാള് ഇവര് ജോലി ചെയ്തിരുന്നു. ഇവര് കൊച്ചിയിലെ ഹോട്ടലുകള് കേന്ദ്രീകരിച്ച് ഇടപാടുകള് നടത്തിയതായും ഫ്ളാറ്റുകള് കേന്ദ്രീകരിച്ച് മയക്കുമരുന്ന് വില്പ്പന നടത്തിയതായും ചോദ്യം ചെയ്യലില് വിവരം ലഭിച്ചു.വ്യാജ രേഖകള് ഉണ്ടാക്കിയാണ് സുസ്മിതയും സംഘവും നഗരത്തിലെ വിവിധ ഹോട്ടലുകളില് മുറിയെടുത്തതെന്ന് അന്വേഷണത്തില് വ്യക്തമായിട്ടുണ്ട് . എറണാകുളം എം ജി റോഡിലെ ഹോട്ടലില് സുസ്മിതക്കൊപ്പം താമസിച്ചിരുന്ന ഷമീര് റാവുത്തര് മരിച്ചു പോയൊരാളുടെ തിരിച്ചറിയല് രേഖയാണ് നല്കിയത്. ജൂണ് 4 മുതല് 8 വരെയാണ് ഇവര് ഈ ഹോട്ടലില് തുടങ്ങിയത്. ഷമീറിനെ എക്സൈസ് ചോദ്യം ചെയ്യാന് വിളിച്ചിട്ടുണ്ടെങ്കിലും ഇതുവരെയും ഹാജരായിട്ടില്ല. ഹോട്ടലില് പാര്ട്ടി നടത്തുന്നതിനാണ് ഇവര് എത്തിയതെന്നാണ് സംശയം.അതേസമയം, കാക്കനാട് മയക്കുമരുന്ന് കേസില് പ്രതികള്ക്കെതിരെ പോലീസും കേസെടുത്തു. വ്യാജ തിരിച്ചറിയല് കാര്ഡ് ഉപയോഗിച്ചതിനാണ് എറണാകുളം സെന്ട്രല് പോലീസ് കേസെടുത്ത്. മയക്കുമരുന്ന് കേസില് അറസ്റ്റിലായ സുസ്മിതാ ഫിലിപ്പ് , മുഹമ്മദ് ഫവാസ്, ഷബ്ന എന്നിവര്ക്കെതിരെയാണ് കേസ്.